ตำรวจไซเบอร์ แนะวิธีสังเกตมิจฉาชีพปลอมบัญชีโซเชียลมีเดียเป็นคนรู้จัก ป้องกันถูกหลอกลวงยืมเงิน
พันตำรวจเอก กฤษณะ พัฒนเจริญ โฆษกกองบัญชาการตำรวจสืบสวนสอบสวนอาชญากรรมทางเทคโนโลยี หรือ บช.สอท. แจ้งเตือนภัยประชาชน กรณีมิจฉาชีพปลอมบัญชีสื่อสังคมออนไลน์เป็นบุคคลที่รู้จัก บุคคลในครอบครัว ญาติพี่น้อง เพื่อนสนิท หรือบุคคลอื่น เพื่อหลอกลวงยืมเงิน หรือให้โอนเงินให้โดยอ้างเหตุผลต่างๆ โดยสถิติการรับแจ้งความออนไลน์ นับตั้งแต่วันที่ 1 มี.ค. 65 – 16 เม.ย.66 พบว่ามีประชาชนแจ้งความร้องทุกข์เกี่ยวกับการถูกหลอกลวงเป็นบุคคลอื่นเพื่อยืมเงินกว่า 8,342 เรื่อง หรือร้อยละ 3.48 ของจำนวนเรื่องการรับแจ้งความออนไลน์ทั้งหมด  มีมูลค่าความเสียหายรวมกว่า 312 ล้านบาท  ขอฝากเตือนถึงแนวทางการป้องกันการถูกหลอกลวง ปลอมเป็นบุคคลอื่นเพื่อหลอกยืมเงิน ตรวจสอบประวัติการสนทนาที่ผ่านมา เพื่อตรวจว่าเป็นบัญชีของบุคคลนั้นจริงหรือไม่ ตรวจสอบก่อนเพิ่มเพื่อนใหม่อย่างละเอียด ถ้ารับสายโทรศัพท์จากหมายเลขที่ไม่คุ้นเคยแล้วถูกถามว่ารู้หรือไม่ว่าเป็นใครให้ยุติการสนทนาทันที ยืนยันตัวบุคคลก่อนโอนเงินไปให้ เช่น เปิดกล้องวีดีโอคอล สันนิษฐานได้ว่าเป็นมิจฉาชีพ  หากบัญชีธนาคารปลายทางไม่ตรงกับบุคคลที่จะโอนเงินไปให้  หากหลงเชื่อโอนเงินไปแล้วให้ติดต่อกับธนาคารเพื่ออายัดบัญชีคนร้ายทันที และระมัดระวังการเปิดเผยข้อมูลส่วนบุคคล ตั้งรหัสผ่านที่คาดเดาได้ยาก เพื่อป้องกันการถูกแฮก หรือเข้าถึงบัญชีสื่อสังคมออนไลน์